
Csobban vagy loccsan? Avagy hogyan használjuk a mémeket tanórán

Sajnálatos tény, hogy bár a fizika a mindennapjaink hasznos és szerves része, mégis nagyon negatív a megítélése. A kutatásom során arra kerestem a választ, hogy ennek a jelenségnek mi áll a hátterében, és mivel lehet feloldani.
Több egészen egyértelmű ok mellett egy olyanra is leltem, amivel annak ellenére, hogy mindenki találkozik vele, hiszen az ember fejlődésének természetes velejárója, pedagógusként nem foglalkozunk eleget, amikor a diákoknak természettudományt tanítunk.
Ez a gyermektudomány, aminek megismerve a mibenlétét, a probléma egyik gyökeréhez jutunk, és elkezdhetünk dolgozni azon, hogy a fizika tanulása és tanítása is örömet okozzon a diáknak és tanárnak egyaránt.
Feltételeztem, hogy a humor, mint univerzális eszköz, itt is bevethető. Ezen belül is a képi formájához a mémekhez nyúltam, hisz nagy népszerűségnek örvendenek széles körben, valamint meghatározó része az online felületeknek, ahol a gyerekek egyébként is sok időt töltenek. Ugyanakor gyakran természettudományos témában készülnek, így széles választék elérhető a különböző témákhoz.
A mémeken keresztül (melyek között sok olyan is van, ami tudományosan nem helytálló) el lehet ültetni a gyerekekben a kritikus gondolkodás iránti igényt, és megtanítani őket arra, hogy egy-egy szembejövő információ valóságtartalmát hogyan tudják ellenőrizni, szisztemaikusan lépésről lépesre haladva, ahelyett, hogy kész tényként fogadnának el mindent, ami szembe jön velük.
Newton törvényeivel, már a fizikatanulás első évében, 7. osztályban megismerkednek a gyerekek, emiatt leginkább ebből a témakörből merítve járom körbe konkrét példákon keresztül, hogyan építhető be egy-egy jól megválasztott mém a sikeres fizikatanítás és fizikatanulás valamint a kritikus gondolkodásra szoktatás érdekében, feloldva a gyermektudomány és a nagy tudomány közötti ellentmondásokat.
A kutatási eddigi eredményeit szubjektív és objektív módon is vizsgálva nagyon ígéetesnek bizonyul.



